เนราซิม

*คุณอาจกำลังตามหา*: การใช้คำว่า "ดาร์กเทมปลาร์" ในลักษณะอื่น

>
>
> *"โดดเดี่ยว มีผู้กล่าวไว้ว่าพวกเรานั้นทุกข์ทน แปลกแยกออกมาจากเกียรติยศแห่งคาลา แต่หาได้มีผู้ใดที่โดดเดี่ยวอย่างแท้จริงแล้วไม่ เนื่องด้วยดวงใจนักรบแห่งเรานั้นประกอบด้วยเกียรติ...จารีต... การต่อสู้นั้นต้องแลกด้วยชีวิตของผู้คนหลากชื่อนาม...ผู้กล้านับจากรุ่นสู่รุ่น ผู้ซึ่งเลือกใช้นามแห่ง...ดาร์กเทมปลาร์"*
>
>

> - นายกองมืดเซราทุล
>
>

## การเมือง

### ผู้นำ

* แม่เฒ่าราสซากาล (ช่วงปี 2000-ปลาย 2500)
* นายกองมืดโมฮันดาร์ (ปลาย 2500-2505/2506)
* แม่เฒ่าโวราซุน (2505/2506-)

### ผู้นำทางพฤตินัย

* ราสซากาล (อดีต)
* องค์ประมุขอาร์ทานิส

## สังคม

### ศูนย์กลาง/ฐานทัพ

* ยานเนรเทศดาร์กเทมปลาร์ (อดีต)
* เอห์ลนา
* ทาเลมาทรอส, ชากูรัส (อดีต)
* ไอเออร์

## ประวัติศาสตร์

### สถานะ

ดำเนินการ, รวมกับแดลาม

**เนราซิม** (อังกฤษ; Nerazim) หรือ**ดาร์กเทมปลาร์** (อังกฤษ; Dark Templar) อันเป็นชื่อที่คนนอกใช้เรียก โปรตอสกลุ่มนี้คือกลุ่มคนที่ตัดขาดตัวเองออกจากคาลา

เนราซิมใช้สีเขียวขจีเป็นสีประจำเผ่าของตน ในขณะที่สีทองคำขาว (Platinum) จะถูกใช้เป็นส่วนใหญ่ในสนามรบ

## ภาพรวม

>
>
>
> "ควบคุม, ละเอียดละออ, ไหวพริบ สิ่งเหล่านี้คือผลที่ได้จากการฝึกเป็นดาร์กเทมปลาร์มาอย่างดี"
>
>
>
>

> *- เธโรมอส*
>
>

เนราซิมมีคุณลักษณะที่ "เฉียบคม" มากกว่ากลุ่มคาไล และรับรู้สิ่งต่าง ๆ แตกต่างกัน

เนราซิมมักจะตัดเส้นประสาทของตนเองทิ้งไป และหันไปใช้ฝาครอบชนิดพิเศษที่ช่วยควบคุมการรั่วไหลของพลังงาน ซึ่งงานออกแบบฝาครอบที่ว่านี้ก็มักจะเปลี่ยนไปตามเวลา นอกจากนี้พวกมันอาจจะถูกใช้โดยกลุ่มคาไลด้วยเช่นกัน โดยใช้กับผู้ที่เสียเส้นประสาทไปไม่ว่าจะมาจากอุบัติเหตุหรือจากการต่อสู้ก็ตาม (โดยเฉพาะจากเซิร์ก)

วิทยาการของเนราซิมนั้นมีความคล้ายคลึงกับวิทยาการของทางดาวไอเออร์เป็นอย่างมาก ซึ่งมากพอที่จะทำให้พวกเขารู้วิธีได้โดยสัญชาตญาณเลยทีเดียว นอกจากนี้พวกเขายังชำนาญการจัดการห้วงเวลาอีกด้วย

เนราซิมมักจะออกค้นหาสิ่งประดิษฐ์ของเซลนาการ่วมกันเป็นกลุ่มหรือเพียงลำพัง

ชาวเนราซิมส่วนใหญ่มีดวงตาสีเขียว ทว่าสีม่วง, ฟ้า และสีส้มก็มีปรากฏให้เห็นเช่นกัน

นักรบของเนราซิมนั้นผ่านการฝึกฝนมานับร้อยปี ซึ่งเทอแรนนั้นมีวิทยาการที่ใช้จัดการกับนักรบเหล่านี้อยู่อย่างจำกัด

### วัฒนธรรม

> *"ในใจข้า...ราสซากาลหาได้เป็นภัยไม่ ข้าได้ถามไถ่นางอย่างแจ่มแจ้ง มิได้มีสิ่งใดในตัวนางที่ใฝ่หาการปฏิวัติหรือก่อการแตกแยก นางเพียงแค่ประสงค์ความเป็นส่วนตัว เพียงนี้กลับต้องโทษถึงตายเชียวหรือ?"*
>
>

> - แม่ทัพอดุน
>
>

เนื่องด้วยถูกขับเคลื่อนด้วยความเป็นปัจเจกและความกระหายในความรู้ กลุ่มเนราซิมนี้จึงได้พัฒนาไปยังเส้นทางคนละสายกับกลุ่มคาไล เนราซิมจะทำงานเป็นกลุ่มที่เล็กกว่ากลุ่มของคาไล และมีความเป็นปัจเจกมากกว่า และเนื่องจากวัฒนธรรมร่วมที่เป็นไปอย่างหลวม ๆ ทำให้เนราซิมแต่ละคนมักจะเลือกสร้างเส้นทางของตัวเอง และพวกเขายังเชื่อว่าการยึดถือแนวคิดแบบนี้จะนำพาตัวเองไปสู่ความสำเร็จอันยิ่งใหญ่ในที่สุด ส่วนตัวพวกเขานั้นมีเจตจำนงและอิสรภาพของตนเองอย่างสูง ความภักดีของพวกเขานั้นมีให้กับเผ่าหรือกลุ่มนักรบของตนเองเป็นที่หนึ่ง รองลงมาจึงเป็นกลุ่มสังคมเนราซิมอันเป็นเผ่าใหญ่ที่เนราซิมทุกคนสังกัดอยู่ โดยธรรมชาติแล้วกลุ่มเนราซิมนั้นคือกลุ่มคนที่มีความคิดอิสระหลากหลายกลุ่มที่มีแรงขับเคลื่อนในความเคารพต่อคนแต่ละคนและต่อเผ่าของตนเองมากกว่าหลักการนามธรรมของอำนาจ ด้วยเหตุนี้เนราซิมหลายคนจึงมีความสามารถนอกเหนืออาชีพของตนเอง ซึ่งต่างจากระบบวรรณะอันเข้มงวดของกลุ่มคาไล ยกตัวอย่างเช่นวิศวกรบางคนก็มีความรู้ในการต่อสู้ด้วยเช่นกัน เผ่าต่าง ๆ ยอมรับความเจ็บปวดเพื่อแยกแยะตนเองออกจากเผ่าอื่นโดยผ่านทางการใช้สิ่งต่าง ๆ ในรูปแบบต่าง ๆ อย่างเช่นอาวุธ, ชุดเกราะ, รอยสัก และเครื่องแต่งกาย นอกจากความเป็นเผ่าหรือความเป็นกลุ่มแล้วนั้นความเคารพนับถือและความรับผิดส่วนตัวเป็นสิ่งที่มีค่าอย่างสูงในสายตาของเนราซิม หมายความว่าทุกคนต้องรับผิดชอบต่อการกระทำของตนเอง และด้วยเหตุนี้วิถีชีวิตของพวกเขาจึงถือว่าการกระทำสำคัญกว่าคำพูด แม้ว่ากลุ่มหรือเผ่าต่าง ๆ อาจจะมีความบาดหมางระหว่างกันได้ แต่พวกเขาก็จะร่วมมือกันเพื่อต่อต้านภัยที่มีร่วมกันอย่างเช่นภัยของฝูงเซิร์ก สถาบันครอบครัวนั้นมีความสำคัญต่อกลุ่มเนราซิม และครอบครัวนี้เองที่เป็นส่วนหนึ่งของโครงสร้างทางสังคม พวกเขาแสดงอารมณ์และความรู้สึกออกมาได้น้อยกว่ากลุ่มคาไล และมักใคร่ครวญกับความคิดของตัวเอง

ชาวเนราซิมตัดเส้นประสาทของตนเองเพื่อตัดขาดตนเองออกจากคาลาอย่างสมบูรณ์แบบ และเพื่อป้องกันการรั่วไหลของพลังงาน พวกเขาจึงใส่ฝาครอบบริเวณเส้นประสาทที่ถูกตัด นอกจากนี้การตัดเส้นประสาททิ้งไปนี้ก็เผยให้เห็นจุดอ่อน กล่าวคือการเชื่อมต่อพลังงานจากสุญญภูมิ (Void) ผ่านทางเส้นประสาทที่เปลือยเปล่านั้นสามารถทำให้เนราซิมคนนั้นหมดสติลงได้ ซึ่งวิธีนี้ถือเป็นวิธีหนึ่งในการเข้าจับกุมเนราซิมแบบที่ไม่เป็นอันตราย

เนราซิมยังคงใช้ระบบการเขียนเช่นเดียวกันกับกลุ่มคาไล อย่างไรก็ตาม ข้อแตกต่างจากกลุ่มคาไลก็คือเนราซิมเพศหญิงสามารถขึ้นมาดำรงตำแหน่งทางอำนาจต่าง ๆ ได้ วลีจากภาษาคาลานิบางวลีก็ปรากฏใช้เฉพาะกลุ่มเนราซิมเท่านั้น นอกจากนี้ศัพท์อื่น ๆ ที่กลุ่มคาไลใช้ก็อาจจะมีความหมายที่แตกต่างไปเมื่อถูกใช้โดยกลุ่มเนราซิม

เซลนากายังคงอยู่ในสถานะ "พระเจ้า" ประจำศาสนาของกลุ่มเนราซิม พวกเขามีความเชื่อว่าสิ่งใดที่ทำให้สุญญภูมิต้องแปดเปื้อนนั้นถือเป็นสิ่งที่เลวทราม พวกเขามีการจัดพิธีศพให้แก่ผู้วายชนม์ เนราซิมบางคนก็เก็บรักษาศพไว้ในห้องเก็บศพหรือสุสาน

ก่อนที่จะได้เป็นดาร์กเทมปลาร์อย่างเต็มตัวนั้น คนคนนั้นต้องผ่านพิธีที่เรียกว่ามรรคาแห่งเงาไปให้ได้เสียก่อน

ผู้นำของเนราซิมจะมีเพียงแค่คนเดียวเท่านั้นในเวลาหนึ่ง ๆ

### ความสามารถด้านพลังจิต

> *"ความเงียบมิได้ทำให้ขาดใจตาย พึงรับฟังมันเสียเถิดท่านครู มันโอบกอดเจ้า"*
>
>

> - ไทแร็คพูดกับเลกิลา
>
>

เนราซิมได้เรียนรู้วิธีการซ่อนตัวจากมหาสภาโดยเทมปลาร์ผู้เกรียงไกรที่มีนามว่าอดุน ซึ่งความสามารถนี้ถูกอธิบายไว้ว่าเป็นการ "ดัดรูปแสง" และ "รวมเข้ากับเงา"

ชาวเนราซิมใช้พลังของสุญญภูมิ ซึ่งพลังงานเหล่านี้เป็นอันตรายต่อเซเรเบรทและองค์เหนือจิต (Overmind) ของเซิร์ก เนื่องด้วยความคล้ายคลึงกันของพลังงานจักรวาลที่พวกมันถือครองอยู่ เหล่าดาร์กเทมปลาร์ถือว่าพลังของพวกตนนั้นเป็น "ของขวัญที่แท้จริง" สำหรับโปรตอสทั้งมวล และถือว่าคาลานั้นเป็นสิ่งลวงตาที่ถูกสร้างขึ้นโดย (อดีต) ผู้นำของโปรตอส และถือเป็นการปล้นเอาความเป็นส่วนตัวออกไป พลังของพวกเขายังถือได้ว่า "กว้างกว่า" พลังนี้ปกป้องเนราซิมจากการติดเชื้อของเซิร์ก แต่อย่างไรก็ตาม ผู้ใดที่เดินทางสายสุญญภูมิจะต้องปฏิบัติตนด้วยความขยันและความเคารพ เพราะพวกเขารู้ดีเกี่ยวกับภยันตรายที่หลบซ่อนอยู่ในเงามืดแห่งสุญญภูมิ

เนราซิมตัดขาตนเองออกจากอารักข์ (Preserver) และไม่มีตำแหน่งนี้ในแบบของตนเอง และความทรงจำของพวกเขาก็ไม่สามารถเข้าถึงโดยอารักข์คนใดได้เลย เนื่องจากการตัดขาดตนเองออกจากคาลาก็ได้ทำให้การสื่อสารกับเหล่าเนราซิมโดยใช้โทรจิตนั้นจำเป็นต้องพูดภาษาคาลานิผ่านกระแสจิตโดยตรงแทนที่จะเป็นการนำเสนอความคิดเพียงเท่านั้น

โปรตอสกลุ่มหนึ่งที่รอดชีวิตและติดอยู่บนดาวไอเออร์ที่เรียกตัวเองว่ากลุ่มทัลดาริมก็ได้ตัดขาดตนเองออกจากคาลาและพัฒนาความสามารถที่คล้ายคลึงกันกับของเนราซิม

เนราซิมทุกคนมีสิ่งที่เรียกว่า "แก่นแห่งเงา" (Shadow essence) ซึ่งแก่นที่ว่าสามารถนำไปหลอมรวมเข้ากับหุ่นสตอลเกอร์ได้

## ประวัติศาสตร์

### ต้นกำเนิด

> *"มันคือสิ่งที่มิควรจะเป็นไปได้ บางหมู่เหล่าพึงสร้างความวิบัติให้แก่สิ่งที่เราเพียรสร้างมานับพันปี พวกมันกังขาในคาลา พวกมันเห็นสิทธิ์ส่วนตัวอยู่เหนือประโยชน์ของคนทั้งมวล บางคนต้องการความเป็นปัจเจกถึงขั้นยอมที่จะตัดขาดตัวตนออกจากคาลา"*
>
>

> - ผู้ปกครองคอร์ทานูล
>
>

*บทความหลัก: การเนรเทศ*

โปรตอสบางเผ่าไม่ยอมจำนนต่อคาลา พวกเขาเชื่อว่าความเป็นตัวตนของตนเองจะสูญหายไปเพื่อยกระดับการปกครองของวรรณะจูดิเคเตอร์ แม้ว่าพวกเขาจะไม่ใช่พวกหัวรุนแรงหรือเป็นทหาร แต่พวกเขาก็มีความเชื่อว่าหลักการปกครองของมหาสภาจะนำไปสู่ความพินาศของโปรตอสได้ในที่สุด พวกเขาใช้ชีวิตท่ามกลางพี่น้องร่วมเผ่าพันธุ์ไปอย่างปกติ และหลีกเลี่ยงความเป็นจุดสนใจให้ได้มากที่สุดเท่าที่จะทำได้ อย่างไรก็ตามการมีอยู่ของพวกเขาก็รู้ถึงมหาสภาในที่สุด พวกเขารวมตัวกันกับสมาชิกของเผ่าต่าง ๆ ที่ไม่เห็นดีเห็นงามกับคาลาเหมือนคนอื่น ๆ ซึ่งเนราซิมส่วนใหญ่นั้นจะเป็นสมาชิกของเผ่าซาร์กัสโดยมีคนจากกลุ่มคาไลเผ่าอื่นเป็นส่วนน้อย

เมื่อประมาณหนึ่งพันปีก่อนมหาสงคราม ทางมหาสภาภายใต้การนำของคอร์ทานูลได้เก็บรวบรวมข้อมูลของกลุ่มกบฎ ต่อมาพวกเขาเรียกตัวแม่ทัพอดุนให้มารายงานตัวต่อมหาสภาเพื่อที่จะได้พูดคุยเกี่ยวกับภัยครั้งใหม่ครั้งนี้ ซึ่งพวกเขาเชื่อว่าภัยนี้จะนำไปสู่เหตุการณ์ศึกอสงไขยครั้งใหม่ พวกเขาส่งตัวนักโทษสาวนามว่าราสซากาลให้กับอดุนเพื่อนำไปสอบปากคำ เขาพาตัวเธอไปยังปราการแม่ทัพ ซึ่งจะช่วยให้เทมปลาร์คนอื่น ๆ สอบปากคำเธอได้ นอกจากนี้ทางมหาสภาก็ได้มอบข้อมูลของเหล่ากบฎให้กับเขาด้วย เพื่อที่เขาจะได้ตามรอยกบฎเหล่านี้ เพื่อจับกุมและสังหาร

อดุนไม่สามารถทำใจปลิดชีพกลุ่มกบฎเหล่านี้ลงได้ เขาจึงส่งข้อมูลปลอมเกี่ยวกับการสังหารไปให้กับทางมหาสภาและพาเหล่ากบฎไปซ่อนตัว รวมถึงสอนวิธีการพรางตัวให้กับพวกเขาด้วย ซึ่งกลุ่มกบฎนี้ก็สามารถเรียนรู้ได้เร็วกว่าที่อดุนสอน โชคไม่ดีนักที่ในขณะที่กลุ่มกบฎกำลังเรียนรู้พลังของตนเองอยู่นั้น ด้วยความที่ขาดการดูแลภายใต้กรอบของคาลาจึงทำให้พวกเขาเผลอปลดปล่อยพายุพลังจิตออกมา ซึ่งสร้างผลกระทบอย่างที่ควบคุมไม่ได้บนไอเออร์ ต่อมาทางมหาสภาก็ได้พบเจอกับศพของเหล่ากบฎ และตอนนั้นเองที่พวกเขาได้รู้ความจริงว่าศพเหล่านี้เคยอยู่ในบันทึกการประหารชีวิตมาก่อน

### ถูกขับไล่

ทางมหาสภาไม่สามารถลงโทษอดุนและประหารชีวิตกลุ่มกบฎลงได้มิเช่นนั้นอดุนจะเปิดเผยเรื่องของกลุ่มกบฏออกสู่สาธารณะซึ่งจะเป็นการบังคับให้ทางการรองรับการมีอยู่ของกลุ่มกบฏนี้ ดังนั้นทางมหาสภาจึงได้ทำการเนรเทศกลุ่มกบฎออกจากดาวไอเออร์โดยให้โดยสารไปกับยานของเซลนากาที่ถึงแม้ว่าจะเก่ามากแล้วแต่ก็ยังใช้งานได้อยู่ และมียานติดตามจำนวนหนึ่งไปด้วยซึ่งอดุนได้ขออนุญาตให้ติดตามไป อย่างไรก็ตามก็ได้เกิดเหตุทะเลาะวิวาทขึ้นมาอันเป็นอันตรายต่อกลุ่มกบฏ ซึ่งก็คือการที่คอร์ทานูลเข้าโจมตีอดุน ก่อให้เกิดเป็นสงครามพลังจิตระหว่างกลุ่มกบฏและมหาสภาขึ้นมา อดุนเกรงว่ากลุ่มกบฏจะเผลอสร้างพายุพลังจิตขึ้นมาอีก เขาจึงสร้างหมอกสีฟ้าออกมาโดยเป็นการใช้พลังจากคาลาและพลังงานประหลาด หมอกที่ว่านี้ช่วยคุ้มกันและปกป้องกลุ่มกบฏได้เป็นอย่างดี แต่กระนั้นแล้วพลังที่ว่านี้ก็ได้ทำให้ตัวของอดุนนั้นถูกเผาไหม้และลุกสว่างจ้าประหนึ่งดาวฤกษ์ หลังจากนั้นกลุ่มกบฏจึงใช้ชื่อเรียกตัวเองว่าเนราซิมเพื่อเป็นการบ่งบอกว่าตัวเองเป็นโปรตอสเผ่าใหม่ที่มารวมตัวเป็นหนึ่งเดียวภายใต้การแบ่งแยก

หลังจากนั้นไม่นานก็มีการพบว่าผู้ถูกเนรเทศเหล่านั้นได้ขโมยเอาผลึกคาลิสไปจากเผ่าซาร์กัส และเอาติดตัวไปด้วย

เนราซิมมีพิธีกรรมตัดเส้นประสาทของตนเองทิ้งเพื่อแสดงถึงการต่อต้านมหาสภาและกลุ่มผู้ปกครอง การกระทำเช่นนี้เป็นการตัดขาดพวกเขาออกจากคาลา ซึ่งนั้นทำให้พวกเขาต้องใช้พลังงานจากสุญญภูมิมาเป็นพลังจิตแทน และหลังจากนี้ตลอดไปพวกเขาจะเป็นที่รู้จักกันในชื่อดาร์กเทมปลาร์เนื่องจากการปฏิเสธแสงแห่งคาลานั่นเอง หลังจากออกจากไอเออร์ไปแล้วพวกเขาก็ได้ตั้งชื่อให้กับตนเองใหม่ว่า "เนราซิม" ซึ่งถือตนเองว่าเป็นเผ่าใหม่ที่สร้างขึ้นจากกลุ่มผู้ถูกขับไล่ ตำนานของพวกเขาได้ถูกเล่าขานไปทั่วทั้งไอเออร์ ก่อให้เกิดเป็นภาพจินตนาการให้กับโปรตอสรุ่นหลัง ๆ ซึ่งตำนานหรือเรื่องเล่านี้ถูกใช้เพื่อตีตราบาปให้กับพวกเขานั่นเอง ถึงแม้ว่าพวกเขาจะถูกตามล่าและเป็นที่หวาดกลัวต่อพี่น้องของตนเองแต่พวกเขาก็ไม่เคยทอดทิ้งความรักที่มีต่อไอเออร์ และยังคงทำงานเพื่อปกป้องไอเออร์อยู่อย่างลับ ๆ ด้วยวิถีทางที่ตนเองจะทำได้ และในช่วงนี้เองที่การสร้างดาร์กอาร์คอนได้ถูกสั่งห้าม